Id-Direttiva tal-Kummissjoni 95/33/KEE
ta’ l-10 ta’ Lulju 1995
li temenda d-Direttiva tal-Kunsill 82/471/KEE li tirrigwarda ċerti prodotti użati fin-nutriment ta’ l-annimali
(Test b’relevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 82/471/KEE tat-30 ta’ Ġunju 1982 dwar ċerti prodotti użati fin-nutriment ta’ l-annimali [1], kif l-aħħar emendata mill-Att ta’ l-Addizzjoni ta’ l-Awstrija, il-Fillandja u l-Isvezja, u b’mod partikolari l-Artikolu 6 tagħha,
Billi d-Direttiva 82/471/KEE tipprovdi għal emendi regolari tal-kontenut ta’ l-Anness b’risultat ta’ żviluppi fl-għarfien xjentifiku jew tekniku;
Billi l-istudju ta’ prodott ġdid li jappartjeni għall-grupp ta’ prodotti tal-proteina miksuba minn mikro-organismi, f’dan il-kas mill-bakterja, wera effett benefiċċjali fil-ħnieżer, fl-għoġġiela u fis-salamun; billi l-awtorizzazzjoni għall-użu ta’ dan il-prodott fin-nutriment ta’ l-annimali għandha għalhekk titħalla taħt ċerti kundizzjonijiet;
Billi, għal raġunijiet tekniċi ta’ produzzjoni, il-konċentrazzjoni minima tal-likwidu kkonċentrat lisin awtorizzata trid tiġi emendata;
Billi l-Kumitat Xjentifiku għan-Nutriment ta’ l-Annimali u l-Kumitat Xjentifiku għall-ikel ħareġ opinjoni dwar l-użu tal-prodotti ta’ proteina ta’ fermentazzjoni minn gass naturali miksub permezz tal-kultura ta’ Metilokokkus kapsulatus (Bath), Alkaligenesacidorovans, Bacillusbrevis u Bacillusfirmus;
Billi l-miżuri li hemm provvediment dwarhom f'din id-Direttiva huma bi qbil ma’ l-opinjoni tal-Kumitat Permanenti dwar l-Għalf tal-Bhejjem,
ADOTTAT DIN ID-DIRETTIVA:
L-Artikolu 1
L-Anness tad-Direttiva 82/471/KEE huwa emendat kif stabbilit fl-Anness ta’ din id-Direttiva.
L-Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-disposizzjonijiet amministrattivi meħtieġa biex ikunu konformi ma’ din id-Direttiva sat-30 ta’ Ġunju 1996 l-aktar tard. Huma għandhom jinfurmaw lill-Kummissjoni minnufih dwar dan.
Meta l-Istati Membri jadottaw dawn id-disposizzjonijiet, dawn għandhom jinkludu referenza għal din id-Direttiva jew għandhom ikunu akkumpanjati b’din ir-referenza fil-ħin tal-pubblikazzjoni uffiċjali tagħhom. Il-proċedura għal din ir-referenza għandha tkun adottata mill-Istati Membri.
2. L-Istati Membri għandhom jikkomunikaw lill-Kummissjoni t-test tad-disposizzjonijiet ewlenija tal-liġi domestika li huma jadottaw fil-qasam irregolat minn din id-Direttiva.
L-Artikolu 3
Din id- Direttiva għandha tidħol fis-seħħ fl-għoxrin jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, 10 ta’ Lulju 1995.